ბონო
პოლ დეივიდ ჰიუსონი ინგლ. Paul David Hewson, ბრიტანული იმპერიის ორდენის მფლობელი, უფრო მეტად ცნობილი სასცენო სახელით ბონო ინგლ. Bono (დ. 10 მაისი, 1960) — ირლანდიელი ვოკალისტი და მუსიკოსი, ჯგუფ U2-ის წევრი. ბონო დაიბადა და გაიზარდა ქ. დუბლინში (ირლანდიის რესპუბლიკა). იგი არის ჯგუფის თითქმის ყველა ტექსტის ავტორი. მათში ხშირად ჟღერს პოლიტიკური, სოციალური და რეგილიური სტრიქონები. ჯგუფის არსებობის პირველ წლებში ამ ტექსტებს ახლდა სულიერი და მეამბოხე თემატიკა. ჯგუფის განვითარებასთან ერთად ასევე იცვლებოდა მისი წევრების პოლიტიკური შეხედულებები და ინტერესები. თავის მხრივ, U2 გამოირჩევა არა მხოლოდ სიმღერების ტექსტებით, არამედ მისთვის დამახასიათებელი ჟღერადობით, რომელსაც ქმნის გიტარისტ ეჯის თანაავტორობაც. თუმცა, ბონო ითვლება U2-ის ერთგვარ სავიზიტო ბარათად და რიგით 54-ე ყველაზე წარმატებულ სიმღერების ავტორად ბრიტანული სინგლების ისტორიაში. U2-ის ფარგლებს გარეთ ბონო ცნობილია თანამშრომლობით სხვადასხვა მუსიკოსთან, მწერალთან, კინორეჟისორთან თუ სხვა საზოგადო მოღვაწესთან. მას მნიშვნელოვანი წვლილი აქვს შეტანილი საქველმოქმედო ორგანიზაციების საქმიანობაში.